גרביל זעיר

גֶּרְבִּיל זעיר (שם מדעי: Gerbillus henleyi) הוא מין של גרביל שבמשפחת העכבריים. הגרביל הזעיר הוא המין הקטן ביותר של גרביל בישראל. באנגלית הוא נקרא Pygmy gerbil, כלומר גרביל ננס.

מבנה גוף 
מרבית גופו של הגרביל הזעיר מכוסה בפרווה בצבע חום עם גוון צהבהב, אולם בחלקים מסוימים (האוזניים, העיניים והגחון) מצויים כתמים לבנבנים. כפות רגליו האחוריות של הגרביל חלקות ונטולות פרווה. כמו כן, גולגולתו ושיניו קטנות ומעודנות. שפמו הארוך ואוזניו המחודדות מאפשרים לו להתמצא באופן מיטבי, וגם להבחין בקרבתם של טורפים כגון נחשים, תנשמות ושועלים.

תפוצה 
אזור התפוצה של הגרביל הזעיר הוא באזורים מדבריים מדבריים למחצה, ויבשים במיוחד. האזורים בהם תועד הם אפריקה, אסיה, המזרח התיכון וחצי האי ערב.

הגרביל חי באזורים יבשים וסלעיים, כגון פסגות הרים. כמו מכרסמים רבים, הגרביל מתגורר במאורות (שמתחלפות בתכיפות) שאותן הוא חופר, כאשר קוטרן קטן ביותר, בהתאמה לגופו הזעיר.

רבייה 
המפגש בין נקבת הגרביל הזעיר לבין הזכר מתרחש רק במהלך עונות הרבייה (תחילת האביב וסוף הקיץ). בכל המלטה הנקבה ממליטה מספר חד-ספרתי של צאצאים, כאשר המספר המקסימלי שתועד היה שישה. הנקבה היא זו שמגדלת את הגורים בתחילת חייהם, בעוד שהזכר לא לוקח חלק בגידול צאצאיו.

מאפיינים נוספים 
הגרביל הוא יצור יחידאי, כלומר אינו מסתובב בלהקות. תזונתו של הגרביל הזעיר מורכבת בעיקר מצמחים וזרעים, אך לעיתים רחוקות הוא ניזון גם מחרקים.

קישורים חיצוניים

הערות שוליים

אלג'יריה: יונקים
ארץ ישראל: עכבריים
בעלי חיים שתוארו ב-1903
גרביליים
טקסונים שתוארו בידי ויליאם אדוארד דה וינטון
עומאן: יונקים
ערב הסעודית: יונקים
תימן: יונקים
בעלי חיים במדבריות המזרח התיכון